
     Forfatternes forord
    

   

  

  
  

  
  

  
   Bokas kjernebegreper er helsefremming og deltakelse, og spørsmål om hvordan disse kan ses i sammenheng, dvs. deltakelse i et helsefremmende perspektiv. Begrepene er sentrale i helse- og velferdstjenestene, både nasjonalt og internasjonalt, og det er viktig å både belyse dem teoretisk, og diskutere hvordan en kan skape en best mulig praksis for brukere og borgere. Forfatterne er en samling forskere fra Universitetet i Stavanger (avd. for Folkehelse, avd. for Kvalitet og Helseteknologi, avd. for Omsorg og Etikk ved Handelshøyskolen) med samarbeidspartnere fra Høgskolen i Molde, Universitetet i Sørøst, Norges Arktiske Universitet, campus Harstad, Høgskolen på Vestlandet, NORCE og Universitet i Aalborg, Danmark. Flere av forfattere har også tilknytning til Stavanger og Sandnes kommune, og noen er også tilknyttet Helseinnovasjonssenteret i Kristiansund. Alle kapittelforfatterne driver med forskningsprosjekter som omhandler ulike sider av deltakelse og helsefremming, både akademikere og praktikere innen helse- og velferdsfeltet.
  

  
   De enkelte kapitlene bidrar med ulike teoretiske perspektiver for å forstå deltakelse i et helsefremmende perspektiv og viser eksempler på hvordan fenomenet er håndtert i praksis. Ettersom deltakelse i et helsefremmende perspektiv består av mange fasetter, har vi tatt utgangspunkt i et utvalg av disse. Samtidig har vi forsøkt å skape en helhet og sammenheng som medforfatterne har forholdt seg til. Vi håper at det kan være til inspirasjon og undring og at andre vil fortsette refleksjon og utvikling av fenomenet.
  

  
   Som redaktører er vi takknemlige og stolte over å kunne presentere engasjerte bidragsytere som har valgt å dele sin kunnskap og innsikt med oss. Boka vil passe for studenter i helse- og velferdsutdanningene, profesjonsutøvere og ledere i offentlige tjenester.
  

  
   Stor takk til medforfattere for inspirerende samarbeid og tålmodighet i skriveprosessen for å få «den røde tråden» på plass. Takk til Tore Sirnes som har bistått redaktørene underveis med verdifulle råd, gjennomlesning og språklig bearbeiding av tekster. Takk rettes til Fagbokforlaget v/Berit Gjendem for oppmuntring og tilrettelegging av skriveprosessen, og ferdigstillelse av boka. Vi takker forlagets fagfelle for nyttige kommentarer. Takk til Anne Naustvik, bildekunstner fra Stavanger, for illustrasjon til forsiden av boken. Til slutt vil vi takke Universitetet i Stavanger for ressurser til nyttig forfatterseminar underveis i skriveprosessen.

    Marianne Storm og Elisabeth Willumsen

     Forord
     

     
      Deltakelse differensiert
     
    

    
     
      Hva, hvordan, for hvem og hvorfor?
     
    

    
     
      Randi Wågø Aas, professor og ergoterapeut
     
    

   

  

  
  

  
  

  
   I denne boken er konseptet deltakelse for sårbare grupper sett i sammenheng med temaene helsefremming, samarbeid og ledelse i helse- og velferdstjenestene. Professorene Marianne Storm og Elisabeth Willumsen har i sin prioritering av tema og valg av bidragsytere lyktes godt i å gi deg som leser et variert tilfang til hvordan deltakelse kan forstås, innenfor disse rammene. Eksemplene som gis gjennom boken, spenner vidt, og dekker både individ-, tjeneste- og systemnivå. Kapittel 1 knytter boken sammen, og ser enkeltbidragene i lys av bokens valgte avgrensning. Det er et vidtrekkende begrep – deltakelse – som er under lupen i denne boken. Jeg vil derfor i denne teksten dvele med begrepet deltakelse, og presentere en modell jeg har kalt
   
    Deltakelse differensiert
   
   , som kan brukes som et slags rammeverk for lesing av de ulike bidragene i boken.
  

  
   
    Fire spørsmål som kan differensiere deltakelse
   
  

  
   Jeg vil argumentere for at fenomenet deltakelse kan forstås ved å besvare fire spørsmål:
  

  
   	
    
     HVA skal en delta i – eller bli involvert i?
    

   

   	
    
     HVORDAN skal deltakelse skje?
    

   

   	
    
     HVEM skal delta – og med hvem?
    

   

   	
    
     HVORFOR er det viktig å delta?
    

   

  

  
   
    Spørsmål 1 – HVA
   
   utfordrer selve forståelsen av hva deltakelse handler om. Selv om begrepet både er forsket på over flere tiår, og også inngår i mye brukte teorier, er det ikke en klar konsensus i fagfeltet om hva deltakelse betyr (Eyssen et al., 2011; Piškur et al., 2013). En grunn til dette kan være at det handler om mange ulike ting. Snakker vi om beslutningsdeltakelse, deltakelse i forskning eller deltakelse i meningsfulle aktiviteter? Eller handler det om å kunne ha en sterkere stemme i valg som angår de helse- og velferdstjenester en mottar? En rekke andre begrep brukes om slike former for deltakelse, som involvering, inkludering, medvirkning, samarbeid og medbestemmelse. Noen bidrar til en sosial rolle i sosiale aktiviteter som kan gi gevinst for den som deltar, derav begrepet sosial deltakelse
   
   
   
    
     1
    
   
   . Der det er snakk om en mer vidtrekkende deltakelse i livssituasjoner, som en aktør som ivaretar en rolle i samfunnet, omtales dette stadig oftere på norsk som samfunnsdeltakelse
   
   
   
    
     2
    
   
   . Deltakelse i skole, utdanning, arbeid og nærmiljø, samt bidrag til innovativ tjenesteutvikling, er eksempler på samfunnsdeltakelse. Både sosial deltakelse og samfunnsdeltakelse er i betydelig grad utforsket i internasjonal forskning.
  

  
   Vi kan si at det handler om å kunne delta i:
  

  
   	
    
     Tjenesteytelsen som gjelder en selv
    

   

   	
    
     Eget utdanningsforløp
    

   

   	
    
     Hverdagsaktiviteter
    

   

   	
    
     Lokalsamfunnet og beslutningsprosesser (eks. politikk)
    

   

   	
    
     Skole og arbeidsliv
    

   

   	
    
     Tjenesteforbedring, utvikling & innovasjon
    

   

   	
    
     Koproduksjon eller samskaping av kunnskap (forskning)
    

   

  

  
   
    Spørsmål 2 – HVORDAN
   
   kan handle om at ulike former for deltakelse foregår i et bredt spekter av settinger og kontekster – for deltakelse må vurderes situasjonelt og kontekstuelt. Uansett deltakelsesarena og aktivitet vi skal delta i, vil behov, preferanser og i tillegg forutsetninger være sentrale utgangspunkt – og kan formuleres i det godt brukte, men likevel dagsaktuelle spørsmålet: Hva er viktig for deg/dere? Deltakelse er derved individuelt/gruppe-forankret, også med tanke på de unike forutsetningene og funksjonsnivået den enkelte eller en gruppe har for deltakelse. Dette kan nok forklare hvorfor deltakelsesperspektivet har vært sterkt til stede i rehabiliteringstjenestene over mange tiår, nasjonalt og internasjonalt. Styrken ved denne boken er at flere andre tjenestetyper ses i relasjon til deltakelse, som omsorgstjenester og ROP-tjenester. Alle vil kreve forankring i kunnskapsbaserte fremgangsmåter og metodikk, skreddersydd for ulike former for deltakelse. Og alle former vil kreve spesifikk forskning, som blir relevant for den enkelte tjenestetypen. Deltakelse må ses differensiert.
  

  
   Å få muligheten til å delta som voksen i arbeidslivet kan betraktes som en rett til aktivitet og deltakelse
   
   
   
    
     3
    
   
   , formulert på 90-tallet av ergoterapeutforskerne Ann Wilcock og Elizabeth Townsend (Townsend & Wilcock, 2004). Denne rettigheten ble knyttet sterkere til sosial inkludering av Whiteford (Whiteford et al., 2020). Likevel erfarer vi i dag at mange grupper står utenfor, for eksempel er utviklingshemmedes arbeidsdeltakelse omtalt i denne boken. Å jobbe kunnskapsbasert med for eksempel langtidssykmeldte og uføre krever forståelse for funksjon og arbeidsevne, ikke bare for sykdom, helseplager og symptomer, men også at kompetent tilrettelegging er nært forbundet med mulighetene utsatte grupper har for å kunne delta. Tilrettelegging både overfor ansatt, dennes arbeidsaktiviteter og fysiske, sosiale og holdningsmessige omgivelser er et underbrukt, men dokumentert effektivt tiltak for å oppnå deltakelse, forutsatt riktig metodikk og kompetanse.
  

  
   
    Spørsmål 3 – HVEM
   
   peker på at deltakelse involverer et variert utvalg av aktører, og gir mange spesialdesignede kombinasjonsmuligheter av deltakere. Innen tjenesteytelse er det ikke lenger nok at pasient, bruker, innbygger, elev eller arbeidstager har en stemme. Reell medbestemmelse, samarbeid, og samskaping har avløst en del av de mer passive formene for å delta – i tjenesteytelse, forskning og innovasjon. Derved er det ikke nødvendigvis lenger én som deltar og én som yter. Rollene er kastet opp i luften og refordelt. Helse- og sosialfaglig personell og forskere sine roller blir derved også nødvendig å utfordre og tenke nytt om, noe denne boken berører i flere kapitler.
  

  
   Det er sårbare grupper som står i fokus i flere av kapitlene i denne boken. Disse er ofte frarøvet deltakelsesmuligheter i hverdagslivet
   
   
   
    
     4
    
   
   , og mange lever et liv uten aktiviteter som bidrar til sosial- og samfunnsmessig deltakelse. Dette kan omtales som en av de største globale helseutfordringene vi erfarer i dag (Whiteford, 2000). Manglende deltakelse gir ofte en hverdag uten mening og innhold, ja, ingenting å stå opp til. Den tverrfaglige team-modellen som er vanlig innen rehabiliteringstjenestene, er mer sjeldent benyttet for disse utsatte gruppene. Derved kan vektlegging av deltakelse være mangelfullt i tjenestetilbudet – spesielt der den biomedisinske modellen ikke er byttet ut med en biopsykososial modell for tjenestedesign og utøvelse.
  

  
   
    Spørsmål 4 – HVORFOR
   
   søker å besvare spørsmålet: Hvilket utbytte på individ, tjeneste- og samfunnsnivå tror vi mer vektlegging av deltakelse kan bidra til? Det kan være hensiktsmessig å skille sosial og samfunnsmessig deltakelse når det kommer til resultater av deltakelse. Der sosial deltakelse ofte primært begunstiger den som deltar, vil samfunnsdeltakelse oftest begunstige flere.
  

  
   Lege og master i folkehelse Avedis Donabedians kjente artikkel, publisert i JAMA i 1988 (Donabedian, 1988), søkte å forklare hva som påvirker helsetjenestens måloppnåelse. Han fant at strukturelle forhold, prosesser og resultater var tre selvstendige og dekkende områder for tjenestekvalitet. Denne boken fremhever disse utbyttene av deltakelse slik:
   
    strukturelt
   
   gjennom god ledelse, samhandling og tilbud om simulering i utdanning,
   
    prosessuelt
   
   gjennom tjenesteinnovasjon, samhandling og samskaping, og
   
    resultatmessig
   
   som mer treffsikker kunnskap og målretting i tjenester, fordi dem det gjelder, deltar med sterkere stemmer eller for eksempel oppnår mening gjennom arbeidsdeltakelse.
  

  
   Det gjennomgående perspektivet i boken er helsefremming, å oppnå helse ved å styrke det friske – ja, ressursene som bor i hvert enkelt menneske. Tjenestene og samfunnet bygger motstandsdyktighet eller resiliens mot det som rammer én. Og da kan økt deltakelse være vitalt.
  

  
   Vi må også våge å
   
    snu speilet
   
   og måle de effekter deltakelse kan ha for symptombedring. Her kan vi eksemplifisere dette med forskning på langtidssykmeldte. Per i dag har vi sterkest evidens for at arbeidsdeltakelse reduserer omfang av depresjon, men resultatene er lovende for flere andre symptomer, som angst og smerter. Helsepersonell i sykehus formidler ofte en bekymring for at arbeidsdeltakelse vil være negativt for helsen og behandlingsutbyttet. Denne bekymringen har ikke så langt vært mulig å dokumentere, snarere tvert om – og kan derved ikke hevdes å være kunnskapsbasert, selv ikke for nyopererte pasienter. For slike grupper implementeres e-helseintervensjoner nå i stor skala, med formål om å trygge pasienten slik at hun/han kan gjenoppta arbeidet og hverdagsaktivitetene så raskt som mulig etter kirurgi (van der Meij et al., 2018). Deltakelse blir et selvstendig helsefremmende perspektiv for tjenestene og for personen selv, og er effektivt for raskere retur til arbeid.
  

  
   
    Behovet for et felles språk om deltakelse
   
  

  
   Gjennom bidrag i referansegruppen for oversettelse og implementeringen av Verdens helseorganisasjons Internasjonal klassifikasjon for funksjon, funksjonshemming og helse (ICF) (WHO, 2001) i regi av Helsedirektoratet i perioden 2001 til 2011 ble det tydelig at ICF først og fremst er språket for tverrfaglige team innen rehabiliteringstjenestene og for «rehabiliteringsprofesjonene». ICF bygger på systemteori, og dekker de biopsykososiale dimensjonene kroppsfunksjoner og -strukturer, aktivitet og deltakelse – samt personlige- og miljømessige faktorer. Som et ledd i implementeringen i Norge gjorde vi en spørreundersøkelse i 43 norske utdanninger på oppdrag fra Helsedirektoratet. Målet var å få mer kunnskap om i hvor stor grad ICF var implementert i syv utdanninger av helse- og sosialfaglig personell i Norge: ergoterapi, fysioterapi, medisin, psykolog, sosionom, sykepleie og vernepleie. Resultatene på ti områder viste en omfattende implementering innen ergoterapi (81 %) og fysioterapi (75 %), en middels implementering i vernepleie (56 %) og en svak implementering i sykepleie- (17 %), medisin- (13 %) og sosionomutdanningene (9 %) (Aas et al., 2008). For å forstå deltakelse i relasjon til helse, i en tverrfaglig sammenheng, kan ICF være et naturlig valg av teoretisk modell – men da må ICF være integrert i grunnutdanningene. Etter 2011 har det vært gjort få innsatser for å stimulere til dette.
  

  
   Å gi tjenestene et annet og felles språk for å forstå deltakelse er vitalt. Det er nødvendig for å kunne differensiere deltakelse. Det behov for å supplere grunnlaget helsetjenestene ofte har i dag, med samfunnsvitenskap, rehabiliteringsvitenskap, bevegelsesvitenskap (Winstein & Knecht, 1990) og aktivitetsvitenskap (Yerxa, 1990).
  

  
   
    En inspirasjonsbok om deltakelse
   
  

  
   Gjennom våre forskningsprosjekter innen arbeidshelse ved PARTAKE ved Avdeling folkehelse ved UiS og Institutt for rehabiliteringsvitenskap og helseteknologi ved OsloMet har vi identifisert flere gap mellom internasjonal forskning og dagens tilbud. Fortsatt er symptombedring en mye brukt innfallsvinkel rettet mot langtidssykmeldte, men det er et for snevert utgangspunkt for å forstå helhetlig de deltakelsesproblemene voksne erfarer. Vår forskning støttes av internasjonal forskning, og viser at det er substansielle forskjeller mellom å forstå helseproblemer og deltakelsesproblemer. Spør du en sykmeldt, for eksempel om hva som er årsakene til fraværet, kan du både få svar som omhandle diagnose og symptomer, eller manglende tilrettelegging, så det kan være mulig å jobbe på tross av diagnose og symptomer. Og effekter av deltakelse må derfor måles både i form av bedre helse, symptombedring, men også økt deltakelse. For deltakelse kan både være et middel og et mål. Bedre helse og økt deltakelse er ofte ikke overlappende som utfallsmål, men heller ikke gjensidig ekskluderende. Hvilken diagnose og symptomer du har, forklarer i mindre grad hva for eksempel sykefraværet handler om, og derved hva som skal til for å løse deltakelsesproblemet, i form av retur til arbeid eller avvikling av relasjonen til arbeidslivet – som også er riktig for noen. Kurativ patogenetisk terminologi er med andre ord ikke tilstrekkelig, og ofte heller ikke gangbart når en jobber med deltakelsesproblemer, utover den mer kurative fasen.
  

  
   Å differensiere deltakelse, slik det er foreslått i denne teksten, er nødvendig. For å forstå deltakelse trenger vi som et minimum å besvare fire spørsmål, som vist i tabell 1 (A1–A4). Vi trenger å differensiere former for deltakelse, og vi trenger å tydeliggjøre mål og hvilke kunnskapsbaserte metoder vi har tilgjengelig som er skreddersydd til den spesifikke formen for deltakelse.

    Figur 0.1
   
   Deltakelse differensiert – en pragmatisk modell for å kunne forstå deltakelse
  

  
   Denne boken håndterer fenomenet deltakelse gjennom en kreativ samling av spennende og vidtrekkende bidrag, der deltakelse ses vekselvis som mål og middel for bedre helse og/eller bedre tjenester. Modellen
   
    Deltakelse differensiert
   
   (figur 1) kan også brukes for å sortere hvilke former for deltakelse denne boken handler om. Da kan du plukke det som interesserer deg mest, og bruke boken til en inspirasjons- eller oppslagsbok.
  

  
   I denne teksten er det forsøkt å gi et bidrag til å dvele ved, drøfte og stimulere til dialog om hvordan deltakelse kan differensieres. Resultatet av lesingen av boken kan gjøre oss mer bevisste på at mennesker motiveres av meningsfull aktivitet og deltakelse, og at deltakelse kan gi en større helsefremmende effekt enn mange andre og mer kostbare tiltak som tilbys i helse- og velferdstjenestene. Det kan med andre ord være god tidsbruk å søke å forstå bedre betydningen fenomenet deltakelse har for helse og et godt liv. God lesning.

   eng.: Social Justice/Injustice

